Søndagen er begyndt med, at et regnvejr er trukket ind over den vestlige del af landet, og derefter har det spredt sig til de fleste steder i landet. Regnvejret går dog langsomt i opløsning, som dagen skrider frem, så søndagen byder primært på skyer og regn af og til. Man kan i dag se frem til en ægte efterårsagtig gråvejrsdag. Gråt og vådt - men lunt Det regnvejr, der passerer landet i dag, er en varmfront, som er med til at åbne op for et ordentligt vejrskifte, hvor vintervejret for en stund bliver sat på pause. Men før vejret kan få lov at skifte gear, skal regnvejrsdagen lige overstås. Allerede fra morgenstunden regner det af og til de fleste steder i landet. Længst mod øst kan nedbøren til at begynde med i en kort overgang falde som slud, men den går meget hurtigt over i regn. Det er ikke store nedbørsmængder, der er på vej i dag, og generelt falder der kun mellem 2 og 5 millimeter i løbet af dagen. På bagsiden af varmfronten blæser der relativ lun luft ind over landet, og man kan komme helt op på 8 grader længst mod vest. Ellers vil temperaturen de fleste steder i dag holde sig på mellem 2 og 5 graders varme. Skal man ud i dagens vejr, er det nok en god ide at have en paraply med, og det vil også give god mening at tjekke, om der er regn på vej. Det kan man med fordel gøre ved at bruge TV 2 VEJRETs radar, som man finder i TV 2 VEJRETs app.

Opsummering:
Grå og våd søndag i vente. Enkelte steder kan der også komme lidt slud.